S'Doorf Muri liid am obere-n-Änd fom Bönztaal. Im Weschte goods gääch de Lindebärg duruf, im Oschte isch de Wagerain Gränze zom Rüsstool. D Hauptsidlig isch öppe 460 Meeter hööcher ass s'Meer, de Wiiler Langematt im Weschte isch de aber scho 570 Meeter dröber. Langematt isch aber nid öppe der einzig Murianer Wiiler, wenn fom Noorde de Bönz noche uf Muuri gohscht, ggsesch zersch emol s'Hasli ond Wili.